
A: Köszöntelek, kedves Ernő, nálunk itt a Rózsa Könyvtárban! 
Először is gratulálok ehhez a döntésedhez, hogy jöttél – elsőként – interjút adni lapunknak. Nagyon tetszett ez a hozzáállásod, és igazából fel is keltetted az érdeklődésemet, hogy mi az, amit szeretnél nekünk mesélni. S miután küldtél nekem egy kis ízelítőt eddigi munkásságodból, a saját tervezéseidből, alkotásaidból, én eldöntöttem, hogy szeretnélek megismerni. Azt látom rajtad, hogy te egy tervekkel teli és céltudatos fiatalember vagy.
R: Igen.
A: Akkor jól látom.
R: Ez így van.
A: Úgy tervezem, hogy még több interjút is fogok csinálni veled, attól függően, hogy mennyire engedi majd az időd. A mostani interjúkérdéseim – ez még a megismerés fázisa – arra fognak irányulni, hogy minél közelebbi képet kapjunk, kapjanak a kedves Olvasók a te munkásságodról.
Tehát hogy honnan indultál el? Milyen út áll mögötted? Mi a helyzet a jelenben? És mik a tervek a jövőre nézve?
Tudom, hogy ez így egyszerre sok, tehát haladjunk kisebb lépésekben. 
Tehát az első kérdésem az lenne, hogy mesélj nekem a gyermekkorig visszanyúló hobbidról, a rajzolásról!
R: Igazából nekem ez már olyan 8-9 éves korom óta megy. Kiskoromban sokat foglalkoztam makettezéssel: kartondobozokból építettem makettautókat és rajzoltam. S igazából nekem már kiskoromban az volt az álmom, hogy autótervező legyek. S akkor ez így időközönként mindig visszalépett, tehát az a sikervágy. Most pedig már a mindennapjaimat kitölti ez a dolog.
A: És hogyhogy visszaesett? Mi volt az oka?
R: Ja, hát igazából volt több elképzelésem, több iskolába elindultam, s mindig úgy voltam vele, hogy „hát engem ez nemigazán érdekel”. Úgyhogy maradunk a rajzolásnál.
A: Ja értem.
R: Akkor ott több iskolában a műszaki tanárok is azt mondták, hogy igazából folytatni kell, mert ennek van jövője. Én hallgattam rájuk, bár mondjuk én iskolai végzettséget nem szereztem ebből, nekem nincsen. Megmondom őszintén, hogy nem is szeretnék, tehát én úgy állok ehhez a dologhoz hozzá, hogy szeretném megmutatni az embereknek, hogy el lehet érni, ha valamit akarunk, iskola nélkül is, mert nem biztos, hogy pont az iskolán múlik. Tehát van több tervező ismerősöm is, aki azt mondta, hogy elvégezte az iskolát, és igazából nem érdekli. Tehát ők nem dolgoznak a szakmájukban, mert nincs rálátásuk erre a dologra. Én úgy vagyok vele, hogy nekem mindenféleképpen, tehát nekem ez a célom. Amíg én élek, addig ez biztos, hogy élni fog. 
A: Igazából akkor, ha jól értem, általános iskolás korodban találkoztál először a rajzolással, az iskola falain belül?
R: Nem. Én ezt otthon tettem.
A: Akkor milyen tényezők voltak azok, amik rád hatással voltak 8-9 éves korodban?
R: Az autók. Tehát maga az autó, igen.
A: Aha. Nem is tv, nem is internet, hanem csak az.
R: Nem, én egyáltalán nem, se internet, se telefon, maga inkább a rajzolás, az alkotás. Meg akkor rengeteget dolgoztam technikai részlegen, úgyhogy…
A: ... hogy megismerjed kívül-belül az autót?
R: Igen.
A: Jó. Ki, vagy kik voltak azok, akik segítettek téged ebben a hobbidban? Hogy jobban kibontakoztathasd a tehetségedet?
R: Gyakorlatilag senki. Azt mondták, hogy túl nagy álmokat kergetek.
A: Senki? Jól gondold végig! Biztos vagy benne, hogy senki?
R: Igen.
A: Hihetetlen.
R: Azt mondták gyerekkoromban, hogy túl nagy álmokat kergetek ahhoz, hogy ez valós legyen. Ugye az iskolai eredményeimnek is köszönhetően, mert nem voltam az a mintagyerek, sem az általánosban, sem a szakközépben. S akkor mindig a szüleim azt mondták, hogy „hát jól van, ok, persze, mondjad aztán majd lesz belőle valami”. 
Így utólag, amikor voltam 1-2 komolyabb interjún, meg több autós céggel leveleztem, több ismerősöm mondta, aki az autótervezésben dolgozik, a következő gondolatra jöttem rá.
Ezek között megemlíteném a Bocsi Attilát (Peugeot), ő is elmesélte, hogy neki ez hogyan indult. Ő azt mondta, hogy nehéz iskolai végzettség nélkül ezt végigvinni, de akiben van elég akarat, az meg tudja csinálni.
A: Nagyon jó. Tehát már 8-9 éves korodban tudtad, hogy te ezzel fogsz foglalkozni, ugye? Tehát nem volt kérdés.
R: Nem. Tehát én mindig az autókhoz vonzódtam, autó közelben voltam. Elindultam karosszérialakatosnak is – igaz, az utolsó évben otthagytam, nem fejeztem be – de mindig az autók közelében jártam.
A: Értem. S a szüleid? Nem is támogattak, de nem is hátráltattak? Vagy hogyan tudnád ezt jellemezni?
B: Nem, tehát soha nem volt az benne, hogy hátráltatnak. Mindig azt mondták, hogy nagyon sokat kell ehhez tanulni, stb. S akkor úgy igazából… én nem adtam az ő szavukra, hanem mentem a saját fejem után. S most idáig eljutottam.
A: Most így utólag jó ötletnek tartottad, hogy nem adtál a szavukra?
R: Persze.
A: Igen?
R: Persze. Én nem érzem azt, hogy ezzel veszítettem volna.
A: Jó. OK. Kicsit ugorjunk most az időben. Mit tettél ezidáig annak a célnak az érdekében, hogy az emberek megismerjék azt, amivel te foglalkozol?
R: Nyílt egy online kiállításom Pécsett, a pécsi polgármester úr jóvoltából köszönhetően.
A: Mikor?
R: Tavaly, a NEVKO-nál csináltuk. Úgy lett volna, hogy egy nyílt galéria lesz, de ugye a covid miatt nem tudtuk ezt megvalósítani sajnos. Mondjuk oda eljött volna több – érdekben fontos – szereplő, akik támogatnak. Sajnos ez nem jött össze, így maradt az online kiállításom. 
Mostmár harmadik éve az alapjárat.hu írt egy cikket rólam. 
Közben egy Forma 1-es újságíró is írt egy cikket rólam. 
Aztán igazából amit megtettem lépést még… 
Én elindultam tavaly a Cápák c. műsorban is az RTL-en.
A: Tényleg?
R: Igen.
A: Gratulálok.
R: Sajnos azt mondták, hogy ekkora befektetést nem tudnak támogatni, így nem is kerültem be az élő show-ba.
A: Meg kellett jelölni egy összeget? Vagy hogyan történt?
R: Ez egy publikus összeg volt, tehát csak az induláshoz lett beírva egy összeg. De ez valójában egy hatalmas nagy befektetés.
A: Szabad tudni, hogy mennyi volt az az összeg?
R: A célhoz igazából tízmillió forint volt az induló összeg.
A: Ezt túl soknak találták?
R: Ezzel tisztában voltam, meg ők is tisztában voltak, hogy amit én szeretnék megvalósítani, ahhoz ez nem elég. Viszont kellett egy induló összeget beírni a jelentkezésnél, és ez lett beírva. Felutaztam a székházba, ott volt egy interjúm. Meghallgatták, megnézték az anyagomat. Támogatnák, csak egy volt a probléma: hogy ez milliárdos befektetés. Azt mondták, hogy erre sajnos kapacitásuk nekik nincs. 
A: Aha. Vagy lehet, hogy volt olyan, ami jobban érdekelte őket.
R: Őket az az érdek hajtja, hogy ha tegyük fel, ez a vállalkozás megalapult volna már, és lenne neki piaci része, akkor beszálltak volna. De így nem. De evidens, hogyha ennek piaci és forgalmazási része lesz – és bízok benne, hogy eljutunk odáig –, akkor nem lesz rájuk szükségünk.
A: Aha. Ó, azért ez jó nagy lépés volt bemenni a budapesti forgatásra!
R: Én azt mondom, hogy engem igazából nem tart vissza semmi, mert nem érzem azt, hogy ezért kevesebb lennék akárkitől. Engem mindig is és most is az a cél hajt, hogy – sajnos azt kell tapasztalni itthon, hogy nagyon el vagyunk nyomva. Tehát a médiától is… Rajtam kívül több tehetség is van az országon belül, de nem neveznék meg senkit sem…
A: Kallódó?
R: Igen. Az a baj, hogy talán nyilvánosságra nem meri hozni a média. Inkább azt veszem észre mindenhol, hogy ez a média is valahol zárt: itt az, aki közel van a tűzhöz, az megkapja a reklámját, aki nincs, az nem. És teljesen el vagyunk nyomva.
Fontosabb lépéseim még a céljaim elérése érdekében még:
A Mercedesnél komolyabban is érdeklődtek a rajzok után, viszont én abban vagyok, hogy eladni nem szeretném. Nem az az álmom, hogy pénzt csináljak ebből az egészből, hanem az az álmom, hogy ez itthon, Magyarországon szülessen meg. Én nem akarom ezt külföldre vinni.
A: És reálisnak tartod azt, hogy Magyarországon meg lehet ezt valósítani?
R: Szerintem mindent meg lehet valósítani. Akarat kérdése. Persze összefogással, és olyan embereknek a segítségével biztos, hogy sikerülne, akiknek van rálátásuk.
Ha én egy ilyen rajzot bevinnék valahová személyesen, az úgy indul, hogy oltalmaztatni kell. S ha le van oltalmaztatva, akkor esetleg megnézhetik a rajzot, máskülönben semmiféleképpen nem engedik be, hogy a későbbiekben ne legyen belőle olyan probléma, hogy ők esetleg valamit kivettek belőle.
A: Ez olyan, mint az új zenei számoknál a jogdíj, igaz?
R: Igen.
A: Tehát az eddigi fogadtatások azok nem túl kecsegtetőek voltak. Ugye?
R: Így van. De számomra nem azt jelentette, hogy „na most akkor ezt befejeztük”. Majd eljön annak is az ideje, amikor…
A: Így van. Tetszik ez az optimizmus! Nos, akkor most a tervezőmunkádra szeretnék most kicsit áttérni. Én nagyon magas színvonalat látok a te munkáidban, a képeidben. Szabad megkérdeznem, hogy ezt hogyan csinálod? Mivel csinálod? Ezek igaziak, vagy csak elképzelések?
R: Ezek koncepciók. Nekem van több márkával is rajzom. Amivel kezdtem legelőször, ami nagyon hajtotta a vágyamat, az a Mercedes. A „hogyan”-ra válasz pedig: hasonló munkával zajlik, mint a photoshop. Van egy adott modell, és… Tehát ezt látni kell, el kell képzelni.
A: Megálmodod?
R: Igen. Látni kell, hogy „ezt” szeretném, és igazából addig, amíg nem jön létre a képen, ami a fejemben van, addig én ezen dolgozom. Több órán keresztül el tudok ülni azért, hogy elkészítsem. Most már rengeteg program van, amivel lehet dolgozni. Ezek között, amit én rendszeresen használok mostmár közel öt éve, az az ibis Paint X. Ez egy egyszerű program, s mire teljesen rájöttem, hogyan kell jól használni, az két évbe került. Nem azért dolgozom így, mert nem tudom lerajzolni, hanem azért, hogy ezt a koncepciót – mint ugye a Rolfot, magát a modellt – jobban át tudjam adni az embereknek. Ezeknek a modelleknek egy a lényege, hogy ne hasonlítson egy másikra.
A: Így van.
R: Több is van. Rengeteg dokumentumom volt egy időben, de elvesztek.
A: Szám szerint tudod nagyjából? Mennyi az a modell, amit csináltál hozzávetőlegesen?
R: Több száz.
A: Aha. Nem akarsz esetleg ebből egy gyűjteményt, egy könyvet csinálni?
R: De gondoltam arra is, csak nem találtam megfelelő embert rá.
A: Értem. Még azt szeretném kérdezni ehhez a témához, hogy ezeket a programokat te mind magad sajátítottad el, vagy valaki segített? 
R: Senki. Ezt mind egyedül.
A: Hát ez fantasztikus.
R: Nekem volt egy magyar tervező ismerősöm – ő volt az a személy, aki elvégezte az iskolát, de azt mondta, hogy ő abszolút nem akar ebbe dolgozni – akinek voltak ún. rálátásai. 
A: Hát akkor megvan, hogy ki az, aki segített neked, akitől támogatást kaptál ehhez a hobbidhoz. Erre voltam kíváncsi korábban, mert biztos voltam benne, hogy valaki ott volt melletted.
R: Igen, ő volt Péter. Ő látta a munkáimat. Amikor először felkerestem, úgy 6 évvel ezelőtt, akkor én nagyon nem voltam otthon ezzel a rajzolással, és ő nagyon sokat segített. Mindig mondta, hogy hogy próbáljam, „így csináld, úgy csináld”. Interneten keresztül kommunikáltunk. Elmondta az ő elképzeléseit, nem magához a modellhez, hanem hogy hogyan nézzen ki, hogy szakmai szemmel látható legyen az, amit át akarok adni az embereknek. S így fejlődtem közben, részben neki köszönhetően.
A: Hát ez nagyon jó. Köszönjük ezúton is Péternek. S ő tud rólad, hogy most hol tartasz? Tehát ő után követ téged?
R: Másfél-két éve megszakadt a kapcsolatunk. Ő az az ember, aki… én mondtam is neki, hogy én megköszönöm a segítségét, de én nem azt az utat viszem, amit ő. Én teljesen más utat szeretnék. Én maradok az én elveimnél. Az ő elképzelése az teljesen más, mint az enyém. S akkor a kettő nem fért össze, s akkor nem így összeveszve, hanem szakmai részről külön utakra léptünk. 
A: Jó. Világos minden. Mit gondolsz, ennek a tervezési folyamatnak, amit csinálsz, van valamilyen íve? Tehát tart valahonnan valahová? Van valamilyen tényező, külső hatás, trendek, bármi, ami befolyásolja, hogy mi lesz a következő tervezésed? Vagy csak ami éppen jön ihletben? Hogyan történik?
R: Ez inkább olyan ihlet alapú.
A: Tehát nincs ilyen íve a dolognak? 
R: Nincs. Van kategória megosztás, de igazából a kategórián belül szabad a választás, hogy éppen mi következzen. Amit hoz a forma.
A: Értem. Ebben van az alkotóművészeti tevékenységed.
R: Igen.
A: Hol és milyen platformokon teszed láthatóvá a munkáidat? Meg lehet-e nevezni egy párat, ha van ilyen:
R: Twitter, Instagram, Facebook. Más úgy konkrétan nincs még.
A: Van saját honlapod?
R: Elkezdtem egyszer csinálni, de be is fejeztem.
A: Mikor?
R: Hát ez már több éve volt.
A: Én megnéztem, utánanéztem. 2012 évet láttam – az, ha jól számolom, tíz évvel ezelőtt történt. Létezik, hogy már tíz évvel ezelőtt olyan szinten volt a tevékenységed?
R: Lehetséges, hogy az 2012. Hát én már 18 éve gyakorlatilag ezzel foglalkozom, napi szinten dolgoztam ezzel. Még nem akartam olyan magas lécre lépni, hogy egy weboldalt létrehozni, mert amíg nincs kereslete ennek, addig igazából felesleges. Oda kell egy reklámháttér, egy biztos pont, amire lehet alapozni.
A: Értem. Jó, hát erről más véleménnyel rendelkezem, de ez most nem tartozik ide. Ami még ezzel kapcsolatban érdekel, az az, hogy külföldi felvevőpiacban is gondolkozol? Bár ezt korábban már megválaszoltad, hogy célod a magyarországi megvalósítás.
R: Mindenféleképpen Magyarországban gondolkozom, konkrétabban pedig annak déli része.
A: Oké. Szép! Jó, akkor térjünk rá a logódra. Felfigyeltem arra is, hogy van saját logód, arculatod (pl. pólókon). Meg ez a színvilág, fekete és piros. Szeretném, ha erről mesélnél egy kicsit, hogy hogyan alakítottad ki ezt az egyedi megjelenést. Érdekelne, hogy hogyan született meg a Rolf Design formaterve?
R: Sok tervezővel beszéltem – köztük olasz, kínai, tehát több személlyel is felvettem a kapcsolatot – az elmúlt időszakban, még mindenek előtt. S mindig az volt a probléma, hogy „olyat találj ki, ami nincs”. Sokat gondolkodtam, és úgy voltam vele, hogy a nagy autómárkákhoz oda nehéz bejutni. Tehát ha nekem meglenne az iskolai végzettségem… meg nekem az ő tervezési szempontjuk nem tetszik. Tehát az, hogy egy formaterven dolgozik például száz tervező. Jó, persze, tehát ez az ő részük. Ők így dolgoznak, én nem mondtam azt, hogy nem jó, de igazából nekem ez nem jött be. S akkor gondolkodtam, én úgy vagyok vele, hogy az én munkámba ne nyúljon bele senki. Tehát amit én megtervezek, az legyen olyan, amilyet én szeretnék. S akkor így a nevemből… bemutatkoztam, és mindig azt kérdezték tőlem, hogy honnan jött ez a Rolf… Mondom akkor legyen Rolf. S akkor így született meg a Rolf Design, és maga a márka is a Rolf nevet kapta. A felirat az változó. Igazából mindig próbálom újítani a formákat.
A: Ezeket mindig te újítod? A programmal?
R: Igen, a logókat csak én.
Volt több olyan felkért munkám (Pécs, Kaposvár) is céges logók tervezésére. Például a pécsi megrendelő (buszos külföldi cég) úgy volt vele, hogy minél egyedibb logót szeretett volna: Pécs, és az ő busza. Belekerült a tv torony, az óriáskerék, stb. Plusz több város egy-egy jellegzetes képe. Egy nagyon szép képet össze tudtam neki hozni. Ez egy sikeres akció volt.
A: Egy kérdés: hogyan találtak meg téged ezzel a dologgal? Hogy te csinálsz logókat.
R: Ismerősök által. Látták, hogy – visszatérve a saját logóra, hogy – saját logót készítettem, s akkor rámírtak, hogy segítenék-e nekik is a logótervezésben.
A: Gratulálok ehhez is neked! Menjük most tovább. Van egy álmod, van egy célod a Rolf Design-nal ugyebár, ahogy mondtad is nekem. A jelek azt mutatják, hogy te tudatosan haladsz a céljaid irányába, és minden lehetőséggel élsz, amely előrébb visz ezen az úton. Hogyan látod magad? Hol jársz most ezen az úton? Tehát a jelenről beszéljünk!
R: Őszinte legyek?
A: Igen.
R: Igazából amire nagy szükség volt, az a rajz. Innentől kezdve viszont már nem a rajzról fog szólni a jövő, hanem mostmár azon, hogy megvalósuljon. Én már rengeteg koncepciót készítettem. Én úgy gondolom, hogy én ezt a modellt úgy adtam/adom át az embereknek, hogy szerintem teljesen átláthatók. S mostmár inkább arra törekszem, hogy nagyobb lépésekkel haladjak előre. Tehát én azt mondom, hogy „az üzleti terv az megvan”. Ennyi.
A: Igen, ez jó hasonlat. Tehát megteremtetted a feltételeket, amelyek alapján te már bármikor elindulhatsz. Csak még várod a lehetőségeket. Most a kapcsolatépítésen dolgozol, és a lehetőségeket keresed. Ha jól látom.
R: Így van.
A: S akkor lennél elégedett, ha ez az álmod Magyarországon valósulna meg. Jól sejtem? 
R: Így van.
A: … és láthatnánk a Rolf autókat a magyarországi utakon.
R: Így van. Ez az egész folyamat egy több éves munka… Szükség van ehhez pályázati lehetőségeket találni, hogy ez valahol elinduljon. Volt megkeresésem a Magyar Nemzeti Bank felé, amely elirányított a Nemzeti Fejlesztési Minisztérium felé – nekik el lett küldve ez az egész tervem, most onnan várom a visszajelzést. Elment egy levél a Brüsszeli Parlamentbe is, ott is várakozó állásponton vagyok.
Két lehetőségem van ezzel a dologgal, amivel próbálkozok. A kevésbé költséges verzió az a következő. Magyarországon több autógyár létezik (Mercedes, Audi, Suzuki, stb.) és most még jönnek be Kínából is, akik közül az egyiknek kiadnám bérgyártásba. Azaz egy autógyárral leszerződni. Aztán majd a jövőben, ha van piac, ha van hozam, akkor már lehet építeni gyárat. 
Vagy pedig eleve gyárat felépíteni itt, Baranya megyében.
Én annyit látok benne, hogy szerintem szüksége lenne ennek a déli országrésznek erre az autógyárra. Ahogy most körbenézünk Szigetvár-Pécs környékén… azt a színvonalat, ami fönn van északon, azt itt mi délen nem tudjuk. Én jártam ott fenn, én tudom, hogy milyen. Tehát ezzel munkahelyeket is tudnánk létesíteni, ami elsődleges lenne. Körülbelül ezer emberről beszélünk, akiknek munkát tudna adni ez a gyár.
A: A másik oldaláról is beszéljünk kicsit, az értékesítés vonaláról. Ez milyen árkategóriájú autó lenne, ha legyártaná az autógyár?
R: Több kategóriája is van. A pickup-tól a sportig vannak koncepcióim, valamint a teherautó is szerepelt terveim között. De valójában nem alsókategóriás autók ezek.
A: Kiknek találtad ki ezeket az autókat?
R: A felsőbb rétegnek. Felső kategóriás autók ezek. Vannak kategória-váltások, pl. Mercedes-ben is az A-kategória, S-kategória. Itt nálam is, a modelljeim ugyanígy változóak.
A: Értem. Akkor most már van róla elképzelésem.
R: Ahonnan nekünk piacunk is lehetne, az nem Magyarország, ezzel tisztában vagyok. Tehát csak a gyár lenne Magyarországon. 
A: Exportálnál?
R: Igen, mindenféleképpen. Ez egy hatalmas piac, és előrelátva a jövőt is, ezt majd továbbviszi valaki.
A: Kedves Rolf! Azt javaslom, hogy lépjél ki a nemlétből, és hirdesd magad minél több platformon, hogy megismerjék az emberek ezt a csodálatos autótervezésedet. Nagyon szépen köszönöm, hogy megosztottad velem gondolataidat, jómagam és a kedves Olvasók örömére. Munkádhoz további sikereket és eredményeket kívánok!
R: Köszönöm szépen.





